CELEX: C2006/074/54
Language: el
Date: 2006-03-25 00:00:00
Title: Υπόθεση T-6/06: Προσφυγή της  13ης Ιανουαρίου 2006  — Mopro-Nord GmbH κατά Επιτροπής

25.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 74/29
            
         Προσφυγή της 13ης Ιανουαρίου 2006 — Mopro-Nord GmbH κατά Επιτροπής
   (Υπόθεση T-6/06)
   (2006/C 74/54)
   Γλώσσα διαδικασίας: η γερμανική
   Διάδικοι
   Προσφεύγουσα: Mopro-Nord GmbH (Altentreptow, Γερμανία) (Εκπρόσωποι: L. Harings και C. H. Schmidt, δικηγόροι)
   Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               Να ακυρωθούν οι σκέψεις 25 έως 27 της αποφάσεως της καθής περί της ενισχύσεως αριθ. N 363/2004, της 6ης Σεπτεμβρίου 2005 (ΕΕ C 262, σ. 5), καθόσον στηρίζονται σε διαβεβαιώσεις των γερμανικών αρχών, σύμφωνα με τις οποίες οι δαπάνες που πραγματοποιήθηκαν πριν από την έγκριση εκ μέρους της Επιτροπής της εν λόγω ενισχύσεως, της οποίας είναι υποχρεωτική η ατομική κοινοποίηση, δεν είναι υποστηρίξιμες όσον αφορά την επενδυτική πριμοδότηση (επενδυτικά κίνητρα)·
            
         
               —
            
            
               επικουρικώς, να κηρυχθεί άκυρη στο σύνολό της η απόφαση της καθής περί της ενισχύσεως αριθ. N 363/2004, της 6ης Σεπτεμβρίου 2005 (ΕΕ C 262, σ. 5)·
            
         
               —
            
            
               να καταδικαστεί η καθής στα δικαστικά έξοδα.
            
         Λόγοι της προσφυγής και κύρια επιχειρήματα
   Η προσφεύγουσα βάλλει κατά της αποφάσεως της Επιτροπής C(2005) 3310 τελικό, της 6ης Σεπτεμβρίου 2005, σχετικά με την κρατική ενίσχυση αριθ. N 363/2004 για την κατασκευή νέας μονάδας επεξεργασίας ορρού γάλακτος. Ο δικαιούχος της ενισχύσεως αυτής είναι η Mopro Nord GmbH στο Mecklemburg-Vorpommern. Με την προσβαλλομένη απόφαση, η Επιτροπή γνωστοποίησε στην Ομοσπονδιακή Δημοκρατία της Γερμανίας ότι η κοινοποιηθείσα από αυτήν ενίσχυση συμβιβάζεται με τη Συνθήκη ΕΚ. Η προσφεύγουσα προσβάλλει ειδικότερα την απόφαση, καθόσον αυτή στηρίζεται σε διαβεβαιώσεις των γερμανικών αρχών, σύμφωνα με τις οποίες δαπάνες οι οποίες πραγματοποιήθηκαν πριν από την έγκριση εκ μέρους της Επιτροπής της εν λόγω ενισχύσεως, της οποίας η ατομική κοινοποίηση είναι υποχρεωτική, δεν είναι υποστηρίξιμες όσον αφορά την επενδυτική πριμοδότηση.
   Προς στήριξη της προσφυγής της, η προσφεύγουσα ισχυρίζεται ότι η σχετικά με τα πραγματικά περιστατικά διαπίστωση της καθής είναι εσφαλμένη. Πέραν αυτού, προβάλλει την παράβαση της υποχρεώσεως αιτιολογίας σύμφωνα με το άρθρο 253 ΕΚ, καθώς και την παραβίαση της αρχής της ασφάλειας δικαίου και της αρχής της ειδικότητας. Ακόμη, η Επιτροπή παρέβη με την προσβαλλομένη απόφαση το άρθρο 4, παράγραφος 3, του κανονισμού (ΕΚ) 659/1999 (1) και παραβίασε την αρχή της χρηστής διοικήσεως. Επιπλέον, η προσβαλλομένη απόφαση συνιστά παράβαση του άρθρου 87, παράγραφος 3, στοιχείο γ', της Συνθήκης ΕΚ, σε συνδυασμό με τις κοινοτικές κατευθυντήριες γραμμές για τις κρατικές ενισχύσεις στον τομέα της γεωργίας (2). Τέλος, η προσφεύγουσα ισχυρίζεται ότι η απόφαση της Επιτροπής παραβιάζει την αρχή της δικαιολογημένης εμπιστοσύνης καθώς και την αρχή της απαγορεύσεως των διακρίσεων.
   
      (1)  Κανονισμός (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερειών κανόνων εφαρμογής του άρθρου 93 της Συνθήκης ΕΚ (ΕΕ L 83, σ. 1).
   
      (2)  ΕΕ 2000 C 28, σ. 2, καθώς και ΕΕ 2000, C 232, σ. 19.